UŽDAROJI AKCINĖ BENDROVĖ „PASVALIO AUTOBUSŲ PARKAS“

įm. k. 169139957, Vilniaus g. 39-1, Pasvalys

**2021 METŲ VEIKLOS ATASKAITA**

**1. BENDROVĖS IR JOS VEIKLOS PRISTATYMAS**

Uždaroji akcinė bendrovė “Pasvalio autobusų parkas” įregistruota 1991 m. gruodžio 21 d. Bendrovės įstatai įregistruoti Juridinių asmenų registre 2019 m. rugsėjo 2 d.

Bendrovė turi ūkinį, finansinį, teisinį savarankiškumą, yra ribotos civilinės atsakomybės juridinis asmuo.

UAB “Pasvalio autobusų parkas” įstatinis kapitalas 508076 Eur padalintas į 1751987 paprastąsias akcijas, kurios priklauso vieninteliam akcininkui – Pasvalio rajono savivaldybei. Vienos akcijos nominali vertė 0,29 Eur.

Valdymo organai: visuotinis akcininkų susirinkimas – Pasvalio rajono savivaldybės taryba; Bendrovės direktorius. Nuo 2020-03-16 Bendrovei vadovauja Giedra Andrijauskė.

Pagrindinės Bendrovės ūkinės veiklos rūšys: keleivių vežimas nustatytais reguliaraus susisiekimo maršrutais, kitas keleivių vežimas sausumos transportu, transporto priemonių techninė priežiūra ir remontas.

Siekiant riboti, kontroliuoti įmonių, teikiančių transporto paslaugas, patikimumą ir atsakingumą, transporto įmonių veikla Lietuvoje yra griežtai reglamentuojama ir licencijuojama. UAB “Pasvalio autobusų parkas” turi Bendrijos licenciją, suteikiančią teisę vežti keleivius autobusais už atlygį tiek tarptautiniais maršrutais, tiek Lietuvos Respublikoje, galiojančią iki 2024 m.

UAB “Pasvalio autobusų parkas” yra pretendentė į Lietuvos nacionalinės vežėjų automobiliais asociacijos „Linava“ nares ir dalyvauja sprendžiant aktualiausius klausimus, susijusius su vežėjų veikla.

Bendrovė 2021 m.:

1. aptarnavo 47 priemiesčio ir 2 miesto reguliaraus susisiekimo maršrutus;
2. eksploatavo 34 autobusus, iš jų:
* Bendrovei priklauso 22 autobusai, vidutiniškai 23 metų amžiaus;
* Pasvalio rajono savivaldybei – 12 autobusų, vidutiniškai 26 metų amžiaus;
1. aptarnavo užsakomuosius reisus bei vykdė kitą veiklą: atliko autobusų techninę priežiūrą ir remontą; eksploatavo ir išlaikė Autobusų stotį; gabeno ir priėmė smulkias siuntas; nuomojo patalpas grožio salonui, juristui ir vairavimo mokyklai.

**2. FINANSINIAI IR NEFINANSINIAI RODIKLIAI**

**2.1. Finansiniai šaltiniai ir rodikliai**

Bendrovės finansinius šaltinius kasdieninei veiklai vykdyti ir užtikrinti 2021 m. sudarė:

1. grynieji pinigai, gauti iš keleivių už parduotus bilietus. Pažymėtina, kad vadovaujantis Pasvalio rajono savivaldybės tarybos sprendimais, susijusiais su paskelbtu karantinu LR, ***keleiviai reguliariais reisais 6 mėnesius (nuo 2021-01-01 iki 2021-06-30) vežti nemokamai, todėl pajamų per šį laikotarpį Bendrovė neturėjo.***

1.1. Nuo 2021-01-01 nustatyti nauji keleivių vežimo tarifai:

* už 1 keleivio km priemiestyje, važiuojant iki 15 km atstumu – 0,11 Eur be PVM;
* už 1 keleivio km priemiestyje virš 15 km atstumu – iki 0,106 Eur be PVM;
* mažiausia bilieto kaina priemiestyje – 0,46 Eur be PVM;
* bilieto kaina mieste – 0,60 Eur su PVM, taikant 100 % nuolaidą.

2. grąžintos negautos pajamos už parduotus bilietus, taikant keleiviams lengvatas pagal LR įstatymus (ne karantino laikotarpiu);

3. pajamos už mokinių pavėžėjimą į/iš mokyklas (ne karantino laikotarpiu);

4. kompensacijos už nuostolius, patirtus vykdant vietinio reguliaraus susisiekimo maršrutus;

5. pajamos, gautos vykdant užsakomąsias keliones (ne karantino laikotarpiu);

6. pajamos, gautos už siuntų vežimo aptarnavimą;

7. kitų vežėjų atsiskaitymai už įvažiavimą į Pasvalio autobusų stotį;

8. pajamos už patalpų nuomą;

9. Užimtumo tarnybos ir Finansų ministerijos subsidijos už darbo užmokestį dėl paskelbtų prastovų (karantino metu ir 3 mėn. po karantino).

***Akcininko investicijų ar kitų negrąžintinų lėšų 2021 m. Bendrovė negavo***.

1 lentelė. Bendros pajamos per 2021 m. ir 2020 m. rezultatais (tūkst. Eur)

|  |  |  |  |
| --- | --- | --- | --- |
| **Laikotarpis****Pajamų rūšis** | **2021 m.** | **2020 m.** | **Pokytis** |
| Už keleivių pervežimą: |  |  |  |
| priemiestyje | 30,3 | 36,5 | - 6,2 |
| mieste | 0 | 0 | 0 |
| užsakymuose | 19,7 | 28,3 | - 8,6 |
| Už moksleivių pavėžėjimą | 144,2 | 127,5 | + 16,7 |
| Už kitą veiklą | 29,8 | 29,4 | + 0,4 |
| **IŠ VISO** | **224,0** | **221,7** | **+ 2,3**  |

*Bendrovės veiklos pajamos 2021 m. padidėjo 2,3 tūkst. Eur (+1,1 %) lyginant su 2020 m. pajamomis.*

2 lentelė. Pagrindinės sąnaudos per 2021 m. ir 2020 m. rezultatais (tūkst. Eur)

|  |  |  |  |
| --- | --- | --- | --- |
| **Laikotarpis****Sąnaudų rūšis** | **2021 m.** | 2020 m. | **Pokytis** |
| Pagrindinės iš jų: darbo užmokesčio (su Sodra) | 449,6 | 472,6 | - 23,0 (-5%) |
| atostoginių | 7,2 | 0,0 | +7,2 |
| degalų | 93,199 868 litr. | 74,992 954 litr. | + 18,2 (+20%)+6914 litr. (+7%) |
| detalių | 25,9 | 23,5 | +2,4 (+10%) |
|  medžiagų | 18,0 | 11,0 |  +7,0 (+ 65%) |
| kitos (remontas, tech. ap., draudimas, žalos kompensac. ir pan.) | 97,4 | 82,8 | +14,6 (+18%) |
| komunalinės (el., vanduo, šiukšlės) | 18,6 | 11,1 | +7,5 (+ 68%) |
| **BENDROS SĄNĄUDOS IŠ VISO** | **714,8** | **681,0** | **+ 33,8 (+5%)** |

*2021 m. ženkliausiai išaugo Bendrovės komunalinių mokesčių išlaidos, kurios lyginant su 2020 m. padidėjo 68 proc. Dėl atliekamų įvairių ūkinių-remonto darbų, siekiant užtikrinti bent minimalius saugos reikalavimus ir tvarką darbo aplinkoje, 65 proc. padidėjo išlaidos medžiagoms. Taip pat padidėjus sunaudotų degalų kiekiui ir nuolat kylant dyzelino kainai, išlaidos degalams išaugo 20 proc****.***

***Bendros Bendrovės sąnaudos per 2021 m. išaugo 5 proc.***

3 lentelė. Įsipareigojimai ir gautinos sumos per 2021-2020 m. (tūkst. Eur)

|  |  |  |  |
| --- | --- | --- | --- |
| **Laikotarpis****Rodiklis** | **2021 m.** | **2020 m.** | **Pokytis** |
| **Trumpalaikiai įsipareigojimai iš viso** | **156,0** | **73,0** | **+83,0** |
| Iš jų: tiekėjams | 7,7 | 4,0 | +3,7 |
| lizingas  | 68,0 | 0 | +68,0 |
| su darbo santykiai susiję įsipareigojimai | 80,3 | 69,0 | +11,3 |
| **Ilgalaikiai įsipareigojimai (lizingas)**  | **69,2** | **0** | **+69,2** |
| **Gautinos sumos** | **76,2** | **115,5** | **-39,3** |
| Iš jų: savivaldybės | 37,1 | 100,1 | -63,0 |
| gautinas PVM | 36,2 | 12,5 | +23,7 |

*2021 m. Bendrovė tinkamai ir laiku atsiskaitė su tiekėjais už pirktas prekes ir paslaugas, laiku mokėjo atlyginimus darbuotojams. Trumpalaikių įsipareigojimų suma išaugo 83,0 tūkst. Eur, lyginant su 2020 m., dėl atlyginimų darbuotojams didėjimo ir lizingo būdu įsigytų 2 autobusų. Su minėtų transporto priemonių įsigijimu susiję ir ilgalaikiai Bendrovės įsipareigojimai (3 ir 4 metų laikotarpiui), kurių 2020 m. Bendrovė neturėjo.*

*Pasvalio rajono savivaldybės administracija skolą už suteiktas paslaugas, likusią nuo 2020 m., per 2021 m. Bendrovei sumokėjo.*

4 lentelė. Pagrindiniai finansiniai rodikliai per 2021-2019 m.

|  |  |  |  |  |
| --- | --- | --- | --- | --- |
| **Laikotarpis****Rodiklis, mato vnt.** | **2021 m.** | **2020 m.** | **2019 m.** | **Reikšmė, formulė ar kt. pastabos** |
| **Pardavimo pajamos,**tūkst. Eur | **195,8** | **193,5** | **520,2** | **Lyginant su laikotarpiu iki karantino, pajamos sumažėjo 2,7 kartų.** |
| **Grynasis pelnas** (nuostoliai), tūkst. Eur | **31,9** | **28,9** | **34,4** | Grynasis pelnas 3000 Eur didesnis nei 2020 m. |
| Bendras pelningumas, Eur | 0,87 | 0,74 | 0,27 | Rodo kiek 1 pardavimų eurui tenka bendro pelno.Bendras pelnas/pardavimo pajamos. |
| Grynasis pelningumas, Eur | 0,16 | 0,15 | 0,07 | Rodo galutinį pelną 1 pardavimų eurui.Grynasis pelnas/pardavimo pajamos. |
| **Įsipareigojimai iš viso,**tūkst. Eur | **225,1** | **73,0** | **164,6** | 152,1 tūkst. Eur didesni nei 2020 m. dėl autobusų pirkimo lizingo būdu |
| Įsiskolinimo, Eur | 0,44 | 0,22 | 0,42 | Rodo kiek 1 turto eurui tenka skolos eurų.Visos skolos/visas turtas. |
| Bendrasis likvidumas, koef. | 1,38 | 2,60 | 1,53 | Rodo gebėjimą įvykdyti trumpalaikius įsipareigojimusTrumpal. turtas/trumpal. įsipareigojimai. |
| Apyvart. kapitalas, tūkst. Eur | 60,0 | 116,9 | 87,8 | Rodo įmonės veiklai palaikyti reikalingas lėšas.Trumpal. turtas - trumpal. įsipareigojimai |
| **Pardavimo savikaina,**tūkst. Eur | **24,5** | **49,3** | **382,0** | **Savikainos rodikliai gerėja** |
| Savikainos lygis, Eur | 0,13 | 0,25 | 0,73 | Rodo kaip naudojami turimi ištekliai, t.y. išlaidas 1 pardavimų eurui.Pardav. savikaina/pardav. pajamos. |
| **Pardavimų, bendrosios, administracinės, kitos, fin. veiklos sąnaudos,** tūkst. Eur | **714,8** | **681,0** | **799,5** | Sąnaudos padidėjo 5 proc. |
| Administracinių išlaidų dalis visose sąnaudose, % | 23,2 | 26,3 | 19,1 | Rodo personalo, pastatų, autobusų stoties išlaikymo kaštus bendroje sąnaudų sumoje.Adm.+kt.veiklos+fin.veiklos sąnd / sąnaudos \* 100 |
| Ilgalaikio turto apyvartumas, koef. | 0,68 | 1,42 | 3,84 | Rodo kaip efektyviai naudojamas ilgalaikis turtas, sukuriant pajamas, geriau kuo didesnis.Pardavimai/ilgalaikis turtas. |

**Bendrovės veiklos 2021 m. finansinis rezultatas:**

* Turto iš viso – 514 141 Eur (2020 m. – 330 168 Eur);
* Nuosavo kapitalo – 289 006 Eur (2020 m. – 257 120 Eur);
* Grynojo pelno – 31 886 Eur (2020 m. – 28 866 Eur);
* Nepaskirstytas nuostolis – 219 070 Eur (2020 m. – 250 956 Eur).

**2.2. Nefinansiniai rodikliai**

Nuolat analizuojant ir koreguojant autobusų eismą maršrutuose pagal rajono gyventojų poreikius, pervežamų keleivių ir mokinių skaičių, 2021 m. Bendrovė siūlė Pasvalio r. savivaldybės administracijai koreguoti maršrutų trasą, keisti autobusų važiavimų laiką ir pan.

***Įgyvendinti pakeitimai vietinio susisiekimo maršrutuose (ne karantino laikotarpiu):***

1. Nuo 2021-09-01 koreguotas maršrutas Nr. M 70 „Pasvalys – Pajiešmeniai – Kraštai – Krinčinas – Pasvalys“, išvykimas iš Pasvalio AS 14.55 val. darbo dienomis. Įvesta papildoma stotelė, užvažiuojant į Užusienio kaimą;

2. Nuo 2021-09-06 atidarytas maršrutas Nr. M 64 „Pasvalys – Panevėžys“, išvykimas iš Pasvalio AS 6.15 val. ir 14.20 val. darbo dienomis;

3. Nuo 2021-11-08 koreguotas maršrutas Nr. M 46 „Pasvalys – Vienžindžiai – Vaškai – Gedučiai – Pasvalys“, išvykimas iš Pasvalio AS 6.35 val. darbo dienomis. Įvesta papildoma stotelė, užvažiuojant į Nairius;

4. Koreguoti autobusų važiavimo laikai maršrutuose:

* Nr. M 47 „Pasvalys – Vaškai – Vienžindžiai – Vaškai – Vienžindžiai – Pasvalys“;
* Nr. M 66 „Pasvalys – Gulbinėnai per Krinčiną“;
* Nr. M 68 „Pasvalys – Gulbinėnai – Leliškiai – Krinčinas – Pasvalys“;
* Nr. M 76 „Pasvalys – Nairiai“;
* Nr. M 80 „Pasvalys – Kiemėnai – Nairiai – Pasvalys“.

5 lentelė. Veiklos apimtys per 2021 m. ir 2020 m. (tūkst. km)

|  |  |  |  |
| --- | --- | --- | --- |
| **Laikotarpis****Rida pagal reisų rūšis** | **2021 m.** | **2020 m.** | **Pokytis** |
| Priemiestyje | 337,5 | 313,0 | +24,5 |
| Mieste | 7,0 | 5,7 | +1,3 |
| Užmiestyje | 0 | 0 | 0 |
| Užsakymuose | 16,9 | 24,5 | -7,6 |
| **IŠ VISO** | **361,4** | **343,2** | **+18,2 (+5%)** |

*Pasibaigus karantino laikotarpiui, Bendrovė maršrutų aptarnavimą įprasta tvarka atnaujino tik nuo 2021-09-01, todėl* ***veiklos apimtys per 2021 m. padidėjo tik 5 proc.***

6 lentelė. Pervežti keleiviai pagal reisų rūšis per 2021-2020 m. (tūkst. vnt.)

|  |  |  |  |
| --- | --- | --- | --- |
| **Laikotarpis****Keleivių rūšis** | **2021 m.** | **2020 m.** | **Pokytis** |
| Moksleivių | **131,3** | **147,7** | **-16,4 (-12%)** |
| Keleivių, iš jų: | **52,1** | **60,6** | **-8,5 (-14%)** |
| priemiestyje | 40,9 | 36,9 | +4,0 |
| mieste | 6,7 | 6,2 | +0,5 |
| užsakymuose | 4,5 | 17,5 | -13,0 |
| **IŠ VISO** | **183,4** | **208,3** | **-24,9 (-13%)** |

*Vertinant pervežamų keleivių rūšis, apie 70 proc. keleivių sudaro Pasvalio rajono mokiniai. Dėl besitęsusio karantino ir natūraliai mažėjančio moksleivių skaičiaus rajone, 2021 m. Bendrovė pervežė 12 proc. mažiau mokinių nei 2020 m., kitų keleivių – apie 14 proc. mažiau.*

***Bendras visų pervežtų keleivių skaičius sumažėjo 13 proc.***

**3. ŽMOGIŠKIEJI IŠTEKLIAI**

***2021-01-01 Bendrovėje dirbo 40 darbuotojų*** (2020-01-01 – 52 darbuotojai), iš jų 2 dirbo ne visą darbo laiko normą (2020 m. – 7 darbuotojai).

Ataskaitiniu laikotarpiu priimti 3 darbuotojai, atleisti 4 darbuotojai, iš kurių 3 – darbuotojo pareiškimu, 1 – sukakus senatvės pensijos amžiui.

***2021-12-31 Bendrovėje dirbo 39 darbuotojų,*** iš jų 1 dirbo ne visą darbo laiko normą (kontrolierė-valytoja).

7 lentelė. Vidutinis visą darbo laiko normą dirbančių darbuotojų atlygis per 2021-2020 m. (Eur)

|  |  |  |  |
| --- | --- | --- | --- |
| **Laikotarpis****Vidutinis atlygis** | **2021 m.** | **2020 m.** | **Pokytis** |
| Visų darbuotojų (be vadovo) | 871 | 804 | **+74 (+8%)** |
| Vairuotojų | 887 | 841 | **+46 (+5%)** |

*Ataskaitiniu laikotarpiu visų Bendrovės darbuotojų (autobusų vairuotojai, techninis personalas, administracija), dirbusių visą darbo laiko normą, vidutinis atlygis padidėjo apie 8 proc., konkrečiai vairuotojai 2021 m. uždirbo 5 proc. daugiau.*

8 lentelė. Viršvalandžiai pagal darbuotojų grupes per 2021 m. (val.)

|  |  |
| --- | --- |
| **Rodiklis** | **Viršvalandžiai (val., min.)** |
| **Administracija** | **Remonto dirbtuvės** | **Vairuotojai** |
| Viršvalandžiai per metus | 11,3 | 0 | 1476,4 |
| Viršvalandžiai per mėnesį | 0,9 | 0 | 123,0 |
| Darbuotojų skaičius | 9 | 8 | 22 |

*2021 m. Administracija žymių viršvalandžių nedirbo. Remonto dirbtuvių darbuotojai viršvalandžių visiškai nedirbo, tačiau atsižvelgiant į transporto priemonių remonto greitį ir autobusų, laukusių techninio aptarnavimo skaičių, darytina išvada, kad* ***kvalifikuoto techninio personalo Bendrovėje trūko****. Autobusų vairuotojai vidutiniškai dirbo apie 123 viršvalandžius per mėnesį (1 vairuotojui vidutiniškai teko 5,6 viršvalandžių per mėnesį), t. y. ataskaitiniu laikotarpiu vairuotojų netrūko.*

Vykdant ES reglamentų ir kitų LR teisės aktų reikalavimus bei siekiant išlaikyti personalo kvalifikaciją, 2021 m. Bendrovės lėšomis apmokyti:

* 1 vairuotojas, kuris įgijo periodinę (privaloma kas 5 m.) vairuotojo, vežančio keleivius, profesinę kvalifikaciją (EU 95 kodas);
* 2 darbuotojai, kurie dalyvavo viešųjų pirkimų naujovių taikymo seminaruose;
* 1 darbuotojas, kuris įgijo žinias gaisrinės saugos vadovo mokymo seminare;
* 1 darbuotojas, kuris dalyvavo mokesčių ir apskaitos naujovių seminare.

Už apmokymus Bendrovė iš viso sumokėjo 485 Eur (2020 m. – 456 Eur).

**4. KITI SVARBIAUSI ATLIKTI DARBAI, UŽDUOTYS IR INVESTICIJOS**

4.1. Peržiūrėti ir nustatyti nauji Bendrovės teikiamų paslaugų (reguliarių reisų, užsakomųjų kelionių, patalpų, remonto duobių bei įrangos nuomos ir kt.) tarifai.

4.2. Tobulinta viešųjų pirkimų atlikimo kontrolė: patvirtinta viešųjų pirkimų organizavimo ir vidaus kontrolės tvarka; patvirtintas mažos vertės pirkimų tvarkos aprašas.

4.3. Gerinta keleivių aplinka Autobusų stotyje: įsigyti ir įrengti 8 metaliniai lauko suolai perone iš viso už 2360 Eur; įrengtos 35 sėdimosios vietos laukiamojoje salėje už 3360 Eur; suremontuota perono pastogė už 1713 Eur (280 m2); pastatytos naujos betoninės šiukšliadėžės už 1458 Eur; pakeistos visos lauko durys už 4708 Eur.

4.4. Gerinta techninio personalo sauga darbe: įsigyti būtiniausi remonto įrankiai/priemonės; įsigytas mobilus bokštelis už 2960 Eur; suremontuotos 2 autobusų remonto duobės, išbetonuota perlūžusi ir duobėta plovyklos grindų danga; nustatytos teritorijos teisinės ribos.

4.5. Siekiant optimizuoti darbuotojų skaičių ir didinti degalų pylimo kontrolę, modernizuota degalų pylimo kolonėlė, įdiegtas skaitmeninis degalų pylimo įrenginys už 3550 Eur ir atsisakyta degalų operatoriaus pareigybės.

4.6. Gerinta darbo aplinka ir sauga administracijoje: įsigyta kompiuterinė įranga už 900 Eur; biuro baldai už 758 Eur; durų užrakinimo sistema už 664,31 Eur.

4.7. Kelta paslaugos kokybė ir transporto parko rentabilumas – lizingu įsigyti 2 autobusai: Mercedes-Benz O 510 Tourino (pagamintas 2013 m., 36 vietų) už 89 000 Eur; Mercedes-Benz Sprinter 519 (pagamintas 2020 m., 24 sėdimų ir 6 stovimų vietų) už 69 500 Eur.

Direktorė Giedra Andrijauskė